Vittorio Bersezio/Le miserie 'd monsú Travet/pàgina 27
Sena ondecima

'L Cap d'session e detti.

PAOLIN I lo riverisso, sor cavajer.

'L CAP SESSION Ah! A l'è chiel sí.

PAOLIN I son vnú... sicoma a l'han avú la bontà d'amëtme... e chiel a l'è me cap... e ancheuj i comensso... i son vnume a presenté...

'L CAP SESSION A l'è vnú tard, salo! I m'arcomando che për l'avní a sia esatt a l'orario. A j'è un liber për scrivse quand c'a s'intra; passà un quart d'ora, 'l liber a s'ritira, e côl c'a ariva dop a conta për mancant. Alo capí?

PAOLIN Sí sgnor... C'a scusa... ma ancheuj... i chërdia...

'L CAP SESSION Basta! J'eu destinalo sí a sta stanssa. A l'avrà côla scrivania lí, e a sarà piú direttamente, i diria, sota un impiegato che adess i vado a presenteje. A l'è nen lon ch'j'abio d'mei, ma a l'ha, i diria, una certa rotina. Se peui a s'troveissa ambrojà e c'a l'aveissa bsogn d'lum superior, c'a s'dirigia pura a mi... C'a ciama d'parlé al cavajer... Io son mi... e mi i m'fareu n'ampresseman, i diria, d'butelo s'la bona stra...

PAOLIN Mi i son neuv, e certo s'a m'dan quaich travaj un po' dificil...

'L CAP SESSION I j darôma da copié.

PAOLIN (Për copié a m'smia ch'j'abia nen d'absogn d'nsun lum superior).

'L CAP SESSION (al cancel d'Travet) C'a dia, c'a vena un po' sí un moment.

TRAVET Elo mi c'a m'ciama?

'L CAP SE SSION Sí sgnor.

TRAVET (a seurt) Cosa c'a comanda?

'L CAP SESSION Sí a j'è côl neuv impiegato dël qual j'eu parlaje.

TRAVET Paolin!

PAOLIN Monssú Travet!

'L CAP SESSION Ah! a s'conosso...

TRAVET Sí sgnor.

PAOLIN Oh! da 'n pess.

'L CAP SESSION E chiel a l'ha pa díme niente!

TRAVET I savia pa c'a fussa sto giovnot côl dël qual chiel a m'parlava.

'L CAP SESSION Tanto mei s'a s'conosso! Chiel a j darà d'travaj e a m'na rendrà cont a mi.

TRAVET Sí sgnor.

'L CAP SESSION E da già ch'i stima sí; monssú Travet, j'eu giusta doi autre paroline da dije.

TRAVET I son sí ai so ordin.

'L CAP SESSION I lo dubitava già che chiel a fussa, i diria, un d'côi c'a agisso sot'acqua, d'côi c'a serco d'arivé për l'intrigh...

TRAVET Mi, monssú?

'L CAP SESSION Silenssio! Lolí a peul forse dije ben për 'na volta, ma j'eu l'onor d'assicureje che sota mi côle arti lí a riuscisso nen a la longa...

TRAVET Ma i lo prego...

'L CAP SESSION C'a m'lassa parlé. Forse a l'ha trovà quaich arcomandassion pi an aut, e a tenta d'fela an barba ai so superior, i diria, pi immediati...

TRAVET Chiel a l'è ant un eror...

'L CAP SESSION I son ant gnun eror, e i seu lon ch'i m'dijo.

TRAVET Ma pura j'assicuro...

'L CAP SESSION Basta!... A mi c'a s'n'arcorda ben c'a m'la fa nen... Oh! no c'a m'la fa nen (via guardand sempre minacios).

TRAVET Mi i na capisso d'gnente. Ancheui a l'è propi d'dí che tut a va mal.

PAOLIN Coma! Elo parei c'a trato bele sí?

TRAVET Oh! a son pa tuti parei... Chiel lí a l'è una bestia grama... Povr'a mi! Cosa sonne mai lassame scapé? Për carità! c'a vada a dí con nsun che mi j'eu parlà parei dël Cap d'session. A l'è cosí vendicativ chiel lí.

PAOLIN Mi a m'smia che se quaicdun a m'trateissa d'côla manera, j'ancalria nen sicura a rispondje, ma i pijria me capel e i m'n'andaria via.

TRAVET Sí, chiel c'a l'è sgnor, ma côl c'a l'ha da vive d'sossí?

PAOLIN Ah! dunque se chiel a fussa sgnor, a lassria lí?

TRAVET Mi no, mai pi... A n'fa dí d'certe cose chiel.

PAOLIN Se mi i pio sta cariera chiel a lo sa 'l motiv. Adess ch'i son impiegato regio parei d'chiel, a m'rifudralo ancora la man d'soa tota?

TRAVET I na parlrôma peui: j'ôma temp a parlene.

Leteratura piemontèisa
Vittorio Bersezio
Le miserie 'd monsú Travet